
Svake godine krajem juna i početkom jula, na obalama Tise u severnom delu Vojvodine, odvija se čarobni prirodni spektakl koji prkosi vremenu: ples života i smrti. Endemski insekti, rođeni iz dubina reke, izlaze na površinu kako bi ispunili svoju sudbinu, izvodeći prefinjeni ljubavni ples koji obično traje nekoliko dana, a zatim nežno odlaze u večnost. Bezbroj ovih eteričnih stvorenja preobražava reku u bajkoviti pejzaž, jer njihova nežna žućkasto-ružičasta krila daju iluziju da je voda prekrivena cvećem. Ovi nežni insekti, poznati kao "Tiski cvet" (latinski: Palingenia longicauda), donose sa sobom neponovljiv prizor koji očarava sve posmatrače. Dok plešu iznad vode, njihov let poput latica stvara prizor iz snova, prekrivajući reku nežnim tonovima i pretvarajući je u mesto iz nestvarne bajke.

Inspirisana ovim fascinatnim i nezaboravnim prizorom, odlučila sam da ovom prirodnom fenomenu posvetim prelepu i romantičnu priču. Ovo je legenda o Tiskom cvetu, priča o ljubavi, životu i prolaznosti, koja ostavlja trag u srcima svih koji je dožive. 

Nekada davno živeli su jedan kralj i kraljica po imenu Palingenia u svom belom raskošnom dvoru nadomak same obale reke Tise. Oni imaše dva sina kojima po lepoti i snazi ne beše ravnih u tri okolna kraljevstva, ali behu lakomislene i boemske naravi. Iako je kralj već bio u poodmaklim godinama, ni jedan od njih se nije zanimao da preuzme obaveze na dvoru već su povazdan išli sa gozbe na gozbu, pripiti i u bećarskom društvu. Ako nisu upravo boravili na nekoj svečanosti ili gozbi onda bi opet dane provodili u lovu na divljač koje beše u izobilju u okolnim banatskim šumama. Iako su bili kraljevići oni ne mariše za svoje plemenito poreklo već su se družili sa mladeži iz svih staleža.  Tako je medju njihovim drugarima bilo i barona iz čuvenih porodica iz Srema, Banata i Bačke 

[image: ]ali isto tako i lovaca, svinjara i ribara sa Tise. Dok se kralj jedio iz dana u dan što nema kome predati svoje kraljevstvo, majka je sve njihove nestašluke ulepšavala kao da su još uvek mala deca. Medju mnoštvom dvorkinja i služinčadi sa njima je živela i kraljeva ćerka iz prvog braka.  Princeza imaše u sebi nešto zagonetno i graciozno.

Koga god bi pogledala svojim krupnim, crnim očima ostao bi očaran njenom krhkom, nežnom lepotom. Zato je njena majka na rodjenu dala ime Šošana, lotosov cvet. Kada joj je mati jedne hladne zime od vrućice preminula, ona ostade sama sa svojim ocem. Nije prošlo mnogo vremena a otac se oženio ponovo mladom i lepom ženom. Nova žena beše lepa i naočita ali hladnih očiju i još hladnijeg srca. Mnogi su govorili da je ona zla čarobnica, koja je došla iz daleke tajge kako bi se kralju uvukla u srce i preko njega postavila sebe visoko na dvoru. Ali kralj nije za te priče mario. Kraljica beše nežna i umilna prema njemu pa ga za ostalo ne beše briga. Ponekad bi ga uhvatila tuga kada bi video da u njenom srcu nema mesta za njegovu kći ali se tešio time da je bolje da dete ima bilo kakvu majku nego nikakvu. Umesto da prigrli siroticu kao svoje rodjeno dete ona se prema njoj odnosila gordo, odbojnog i hladnog srca poput stene. Devojčica se vremenom navikla na njenu hladnoću pa joj se radije sklanjala sa puta, tako je u osami pronašla svoj mir i sreću medju raskošnim dvorskim bedemima. A kada dodjoše na svet i njena olubraća, tek tada maćeha više nije na nju obraćala pažnju. 

I tako su prolazile godine a princeza je stasala iz lepuškastog devojčurka u lepoticu bez premca. Ona beše razborita i vredna ali previše mudra i zrela za svoje doba.

Čim bi zatvorila svoje knjige i ponovila ono što je od dvorskog učitelja naučila, odlazila bi na obalu reke da se tamo okupa. Jednog poznog letnjeg dana, nakon što je u svoju od vrbovog pruća pletenu korpicu prikupila dovoljno divljih jabuka za dvorsku kuhinju, princeza reši da otpliva malo nizvodno gde reka ne beše tako jako duboka. Na reci ugleda svoja dva brata kako razapinju ribarsku mrežu sa seoskim mladjanim ribarom. Mladić beše bosonog, podvijenih nogavica iznad kolena, te sav predan svom poslu i podučavanju kako se mreža izvlači. 

Kraljevićima beše to više kao igra pa kroz smeh izvlačiše mrežu punu šarana, soma i smudja.

Mladi ribar se opet radovao tako bogatom ulovu pa je sa još više elana vukao tešku mrežu iz vode.

Već je u sebi brojao koliko će para odneti svom starome ocu, koji je i sam bio ribar dok ga je zdravlje služilo.

Šošana dopliva do njih u svojim belim prozračnim haljinama dok joj se kosa duga do butina razletela po vodi kao vilinska krila.

Mladjani ribar ostade zatečen njenom lepotom pa mu pregršt riba sklizne nazad u reku.

Braća su se smejala od srca, usput ga zadirkujući a onda je konačno predstaviše mladom ribaru sa Tise.

Šošana mu pruži ruku a pogled joj pade na njegovu grguravu crnu kosu i zeleno plave oči. Kako su samo bile zanosne te oči boje Tise. Mladić je isto tako bio očaran njome pa je netremice zurio u njene krupne crne oči dok se saginjao da joj poljubi ruku. I upravo tu na tom mestu, sa nogama u hladnoj Tisi začela je ljubav izmedju njih mladjanog ribara i tiske princeze.

"Šošana.", šaputao bi mladić noćima nakon toga posmatrajući pun mesec koji se odslikavao u talasićima Tise. I princeza je isto tako sve češće izlazila na prozore svoje sobe koja je bila okrenuta ka pošumljenim padinama koje su se obrušavale u reku. Sa svog prozora mogla je videti kroz granje trošnu, drvenu 

[image: ]kolibu koja je stajala na splavu na reci. Mladić bi noću upalio lampaš pa je tako jasno mogla videti iz daljine obrise njegove prilike.

Ona bi isto tako palila malenu sveću pa bi je stavljala u svoj otvoreni prozor. Tako su se njih dvoje tajno, ćutke dogovarali i davali jedno drugom znakove da misle jedno na drugo.

Kao da mu je princeza donela sreću, vremena su bila veoma dobra za mladića i njegovog oca koji je već godinama obolevao.

Dvor je naručivao sve više i više ribe pa je najzad pristizalo i sve više novca u trošnu drvenu kućicu na splavu.

Kraljica koja beše već odavno sita svog ostarelog i bolešljivog supruga, bacila je oko na stasitog mladića koji se svojom lepotom isticao od svih ostalih te nije prošao ni jedan jedini dan a da nije poslala svoje sluge po novu narudžbu.

Kraljevići već behu siti od toliko ribe na trpezi pa počeše da donose majci divljač iz okolnih šuma ali je ona sve to poklanjala služinčadi i ponovo naručivala ribu sa Tise.

Mladić opet nije pokazivao interesovanje za lepu vladaricu što mu ona isprva nije uzimala za zlo već ga je smatrala za gordog i ponositog mladića, te joj se još više dopade.

Svaki put je ona lično od njega preuzimala ribu iako to nije priličilo njenom staležu i položaju već je bila obaveza kuhinjske služinčadi. Ali to je bio jedini način da stupi sa njim u kontakt pa to nije htela nikako propustiti.

Dok je otkrivao korpu od pletenog pruća prepunu ribe, zagledala bi ga sa svih strana očarana ne propuštajući priliku da mu jedva primetno dotakne ruku.

Mladić nije primećivao njene skrivene znakove i obično je bivao izgubljen u mislima. Jedva je čekao da ga kraljica konačno oslobodi dužnosti pa da ugrabi priliku i sretne princezu na dvorskom dvorištu. 

Tako su prolazili dani i nedelje a mladić i Šošana su provodili zajedno sve više vremena. Krišom naravno da ih niko ne primeti.

Šošana, prelepa princeza sa dugom kosom boje ebanovine i očima sjajnim poput jutarnje rose, privukla je srce mladog ribara svojom nežnošću i skromnošću. Ponekad mu se činilo da je jedna od njih, jedna iz naroda jer je bila jednostavna a ne gorda i umišljena.

Njihovi susreti su bili sve češći i pažljivo skriveni od pogleda dvora. Često bi se sastajali u tajnim vrtovima dvorca gde su cvetale ruže u svim bojama i mirisale božanstveno. Zajedno bi šetali u tišini vrta, među cvetovima isprepletenih ruku, razmenjujući potajne osmehe i neizgovorene misli. A bilo je i dana kada su želeli još biti potpuno sami pa su se skrivali u gustim bagremovim šumama koje su okruživale dvorac. Često su znali sedeti i na samoj obali Tise na skrivenim mestima gde je bilo teško prići. Tu su znali sedeti satima i  promatrati odraz meseca na površini vode. Mladjan ribar bi ponekad iznenadio princezu Šošanu uhvativši ribu koju je pripremao na peščanoj obali na otvorenoj vatri. Sreća je gorela u njenim očima u tim trenucima jače od rasplamsale logorske vatre. Činilo joj se da je  u njemu pronašla svoju sreću, svoju mirnu luku za kojom je žudela od kada je znala za sebe. Njihova ljubav je rasla iz dana u dan sa svakim novim potajnim sastankom. Princeza bi ponekad pevala nežne pesme o ljubavi dok ležala u krilu svog dragana i promatrala zvezde na noćnom nebu koje su svetlucale poput najskupljih dijamanata.

[image: ]On bi opet znao zasvirati na svojoj flauti, stvarajući magičnu melodiju koja je odzvanjala gustim šipragom niz obalu a onda bi nestajala nošena talasima moćne reke. Iako su se njihovi susreti odvijali u tajnosti, njihova ljubav nije mogla ostati skrivena zauvek. Vest o njihovoj ljubavi se proširila kao vatra među dvorskim slugama i meštanima. Svi su živeli u strahu zbog toga ali niko se nije usudio ni reč zucnuti pred zlokobnom kraljicom. Svima je već odavno bilo jasno da je i ona bacila oko na zgodnog mladića.  Jedino se dvorska kuvarica usudila opomenuti princezu jer je ovu odgojila gotovo kao svoju kći. Znajući za njihovu tajnu često je grdila Šošanu i nazivala je nesmotrenom i lakomislenom. Ona je znala da je kraljica Palingenia bacila oko na mladića pa se bojala od njene odmazde kada bude to pre ili kasnije saznala.

Ali vatra mladosti se ne dade zauzdati pa se dvoje zaljubljenih i dalje nalazilo krišom u okolinim šumama na obali reke Tise. Kraljica poče da se doteruje i kiti kako bi mu privukla pažnju ali mladić ostade nezainteresovan i hladan prema njoj. 

Ona se zavali u visoki naslonjač svojeg pozlaćenog trona pa poče da se češka po bradi.

Mladić tako lep i zdrav a u potpunosti nezainteresovan za njenu lepotu. Tu prvi put poče kraljica da sumnja. Neki unutrašnji osećaj joj je govorio da tu nešto nije u redu. Kako joj je on uspevao odolevati kada to nije nikada uspelo ni jednom na kojeg je ona bacila oko. I tako što je on bio hladniji to se vatra u njoj sve više rasplamsavala.

U svojim mislima ona ga je već zamišljala pored sebe na tronu, onako lepog i mladjanog. Kralj je već ionako ostario i borio se sa bolešću a njegovi dani su bili odbrojani.

"To može biti samo neka

